text: 
  " Personalet måtte vække ham i mandskabsrummet, og toget, der senere 
  forulykkede i Næstved, kørte fra Nykøbing F. med nogle minutters 
  forsinkelse. "
  
  Trafikchefen erkender også, at havarigruppens rapport viser, at 
  lokoføreren på gifttoget var dobbeltjobber i stor stil.
  
  " Dobbeltjobbet er kommet frem i forbindelse med havarigruppens arbejde
  , men jeg vil gerne understrege, at havarigruppen ikke mener, at 
  loko-førerens dobbeltbeskæftigelse har haft nogen som helst indflydelse 
  på togkollisionen i Næstved, " siger Henrik Nørgaard.
  
  DEN SKYLDIGE
  
  DSBs egne undersøgelser, som politimester J. P. Clausen, Næstved, 
  modtog resultatet af i går, udpeger loko-føreren som den skyldige i 
  togkollisionen på Næstved Station tidligt om morgenen den 25. september
  .
  
  En kollision, der var tæt på at få katastrofale følger, fordi en 
  tankvogn med giftstoffet acrylonitril sprang læk.
  
  Al toggang til og fra Næstved måtte indstilles i de tidlige 
  morgentimer, og i alt 26 personer kom på hospitalet. Herunder syv 
  politifolk, som var tæt på den lækkede tankvogn, indtil det gik op 
  for brandinspektør Svend Åge Jensen, at det var livsfarligt stof, der 
  sivede ud og forurenede jernbaneterrænet.
  
  
  
  